ગયા અઠવાડિયે ન્યૂ જર્સીમાં થયેલ ગુજરાતી ફિલ્મ ફેસ્ટિવલની વિગત આપી હતી. એમાંના વિષયોનું વૈવિધ્ય અને અગાઉ કરતાં અચાનક વિકસિત થયેલી છટા ગગનવાલાને મોહી ગયેલી. બે-ત્રણ વસ્તુ જે નહીં રુચેલી તે આ નાટકિયાવેડાં, હાઇ આર્ટનો સ્વાંગ અને યસ! ગુજરાતી લિપિનો અભાવ. નાની મોટી વીસ ફિલ્મોમાં ‘ધાડ’ સિવાય દરેકમાં ક્રેડિટ ટાઇટલ અંગ્રેજીમાં હતાં. તે ફિલ્મો વિશેની જે ચોપડી આયોજકોએ છાપેલી તેમાં પણ અંદરના એક પાના સિવાય પૂંઠા ઉપર કે બીજે કશેય ગુજરાતીનો અક્ષર નહોતો. તેના કારણ તરીકે તાજેતરમાં જાડા થયેલા વિદ્વાને જણાવ્યું કે આજકાલ ફિલ્મ જોવા કોલેજિયનો જ જતા હોય છે એમને આવું જ જોઈએ છે અને એમને ગુજરાતી વાંચતાં આવડતું નથી. હાલાંકિ ન્યૂ જર્સીના ફિલ્મુત્સવમાં જોવા આવેલા દર્શકો હતા પાંદડું લીલું ને રંગ રાતોના રસિયા, જુવાનિયા નહીં. જેમને ગુજરાતી વાંચતાં આવડતું નહોતું તે કોલેજિયનો તો ગુજરાતી ફિલ્મો માટે પણ ‘કુડન્ટ કેર લેસ’ હતા.